  Анжелика Тихонова корреспондент 13-тӥ шуркынмонэ 13 часысен Ижкарын Калык творчествоя элькун юртын удмурт лулчеберетъя «Даур гур» III фестивальлэн гала-концертэз ортчоз. Соку ик ар ӵоже кыстӥськем фестивальын вормисьёсты пусъёзы, ивортэ Калык творчествоя элькун юртлэн пресс-службаез. Сцена вылэ удмурт лулчеберетъя III фестивальлэн лауреатъёсыз потозы. Соос пӧлын кырӟанъя но эктонъя «Марӟан» ансамбль, кырӟанъя «Воля» воргорон ансамбль, «Вуюись» калык ансамбль, арганчиослэн «Шуд» но «Арганчи» ансамбльёссы но мукетъёсыз. 250 пала пыриськисьёс, 30-лэсь ятыр коллективъёс учкисьёслы бадӟым концерт кузьмалозы - сяме пырем крезьгуръёс но туала удмурт эстрада, калык эктонъёс но сям-йылолъёс, крезьгуро инструментъёсын шудон но мукетыз. Гала-концерт улсын вить номинациосъя вормисьёсты данъян ортчоз, озьы ик «Даур гур» фестивальын вормись муниципал кылдытэт шараямын луоз, со ик гран-приз басьтоз. ВАТСАН Удмурт лулчеберетъя элькун фестиваль  2012-тӥ арын сюрессэ лёгиз. Туэ южтолэзе фестиваль куинетӥзэ ужзэ мытӥз, соку ик солы «Даур гур» ним сётӥзы. Ар ӵоже со улсын 100-лэсь уно ужрадъёс ортчытӥзы. Отчы 200-лэсь трос коллективъёс пыриськизы, оглом 1 сюрс 500-лэсь трос адями. Йылпумъясь концерт калык творчество удысын методоикая ёзэслэн 80 ар тырмонэзлы сӥземын. Тегъёс: Лулчеберет Ижкар Удмуртия фестиваль удмуртъёс  